钦定古今图书集成/明伦汇编/氏族典/第357卷 > 《廖用贤尚友录》 > 林广
## 钦定古今图书集成/明伦汇编/氏族典/第357卷 > 《廖用贤尚友录》 > 林广

按《宋史林广传》：“广，莱州人。以捧日军卒为行门，授内
殿崇班，累迁钤辖。攻踏白城功最，迁皇城使，擢龙神
卫四厢都指挥使、英州刺史，再转步军都虞候。韩存
宝讨泸蛮，乞弟逗桡不进，诏广代之，每战必捷。乞弟
遣叔父阿汝约降，广除阜为坛，距中军五十步，且设
伏。明日，乞弟拥千人出降，匿弩士毡裘，犹豫不前谢”
恩，广发伏击之，蛮奔溃，斩阿汝及大酋二十八人。乞
弟以所乘马授弟阿字，大将王光祖追斩之，得其种
落三万，班师，拜卫州防御使，疽发断颈卒。广为人有
风义，轻财好施，学通《左氏春秋》，临事持重，长于料敌。
然在泸以敕书招蛮，既降而杀之，遄被恶疾死，或以
为杀降之报云。